IL: Poliisi pysäytti Onnibus-linja-auton, kun kuski ei suostunut pysähtymään matkustajien valitettua tulikuumista olosuhteista

Arkistokuva Onnibusin linja-autosta. Tiina Mutila

Teemu Rauhala

Poliisi pysäytti Turusta Helsinkiin matkalla olleen Onnibus-yhtiön linja-auton Lohjan ABC:n kohdalla sunnuntaina, kertoo Iltalehti.

Lehden mukaan linja-auton matkustajat olivat valittaneet kuljettajalle tukalasta kuumuudesta. Bussin yläkerran ilmastointi oli rikki, ja yläkerran matkustajat joutuivat kärvistelemään tulikuumissa olosuhteissa. Kuljettaja ei suostunut matkustajien pyynnöistä huolimatta pysäyttämään bussia, ja ainakin yksi matkustajista soitti poliisille.

– Pääsimme vihdoin ulos vilvoittelemaan. Aivan kamala järkytys viettää tunti tulikuumassa bussissa, kommentoi lehteen yhteydessä ollut matkustaja Sari Salo sen jälkeen, kun poliisi oli pysäyttänyt auton.

Linja-autoyhtiö Onnibusin toimitusjohtaja Lauri Helke myöntää lehdelle yhtiön tehneen virheen Turku-Helsinki -matkalla.

Helken mukaan kuljettaja oli saanut toimintaohjeet Tampereen toimistosta pysähtyä välillä ja hakea Salon ABC:ltä vettä. Jostain syystä kuljettaja ei ollut silti pysähtynyt.